《至梯上山麓将登矣忽为大雨所阻及乏仆夫而还作诗讼梯上神》
明代·湛若水

我闻梯山险，石磴过百盘。如架淩云梯，平地入天门。

山高岂无灵，感应讵不神。七十轻千里，一念衡山勤。

水深石齧趾，历途百邅迍。胡为纳大麓，云雨骤漫漫。

仆夫欲号泣，羸马拥不前。迥驾亦不易，胜事徒空言。

我匪昌黎子，尔愧衡山云。吾将愬厚地，巫成扣天阍。

嗟予不度此，命也亦已焉。不见临河叹，遗响垂千年。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。